Uudistunut Mustavuori avaa rinteensä viimeistään kahden kuukauden kuluttua: Täydellisessä remontissa olevaa rinneravintolaa vetää tunnettu laivayhtiö

Laskettelukeskuksen rinteillä käy kova kuhina. Tavoitteena on avata uudistunut ja Tampereen ainoa laskettelupaikka viimeistään joulukuun alkupuolella. – Olemme Tampereen lähikeskus, jonne on helppo tulla arkisinkin. Siksi kausikorttikampanjassamme on myös 115 euron arkipäiväkausikortti, kertoo Mustavuori oy:n toimitusjohtaja Jari Kaaja . Lähikeskus houkuttelee kampanjassa perheitä 300 euron perhekausikortilla. Siihen kuuluu kaksi henkilökohtaista lastenlippua ja yksi huoltajalippu, johon saa kaksi nimeä. Normaalin kausikortin kampanjahinta on 130 euroa. Kampanjahinnat ovat voimassa 1. joulukuuta saakka. Nyt rinteessä kaivetaan uraa uuden lumetusjärjestelmän vesilinjastoille, raivataan uuden alkeisrinteen pohjaa, korjataan ja huolletaan paikkoja, uusitaan huoltorakennuksen kattoa ja valmistaudutaan muotoilemaan vanhaa rinnealuetta uudelleen. Hirmuinen pumppu Myös reitti parkkipaikalta rinnealueelle on uusi ja tulee suoraan huoltorakennukselle. Tekemisen meininki on käsin kosketeltavaa ja silmin nähtävää. – Tässä se on, sanoo Kaaja ja taputtaa siniharmaata parimetristä laitetta. Se on toiminnan yksi tukijalka: uusittavan lumetusjärjestelmän uusi vesipumppu. – Saamme lumetukseen veden mäen alla olevasta Mustalammista, ja tämä pumppu kykenee nostamaan mäen huipulle jopa 100 kuutiota vettä tunnissa. Tykkejä kokeillaan Tehokas vesipumppu syöttää veden lumitykeille, joita tulee ensimmäiselle kaudelle ainakin kahdeksan kappaletta. – Tykkimäärä on iso suhteessa rinnepinta-alaan. Tavoitteena on nopeasti saada mäkeen paksu lumipatja, jotta rinne kestää keväällä. Lumipatjasta tehdään enimmillään noin metrin paksuinen. – Meille tulee erilaisia lumitykkejä, osa ostettuina ja osa vuokrattuina. Ensimmäisenä talvena kokeilemme, mitkä tykit toimivat parhaiten täällä. Rinnealueelle asennetaan myös uusi valaistus. Kaikkiaan 68 led-valonheittimen avulla saadaan kirkas tasainen valo koko rinnealueelle. Rinneravintola remontoidaan kokonaan. Toimintaa alkaa kehittää laivoistaan tuttu Hopealinjat. – Heillä on halu laajentaa toimintaansa kesäsesongin ulkopuolelle, Kaaja iloitsee. Hervanta tyhjenee Kaupungin kanssa tehtyyn sopimukseen kuuluu myös huolehtiminen Hervannan laskettelukeskuksen hisseistä. Ne puretaan lähiaikoina ja viedään muualle. Kaaja iloitsee, että siihen löytyi täydellinen ratkaisu kaikille osapuolille. – Hissit menevät Turenkiin Kalpalinnaan. Meille hissien purkaminen ja siirtäminen olisi ollut raskas operaatio. Nyt kaupasta hyötyvät kaikki. Lähetä kuva Moro ja Mustavuori oy keräävät vanhoja kuvia Mustanvuoren laskettelusta. Jos arkistoistasi löytyy kuvia Mustastavuoresta, lähetä skannattu kuva ja kuvaan liittyvä tarina 17.10. mennessä Moron sähköpostiin moro@aamulehti.fi . Hienoimman kuvan ja tarinan lähettäjä saa pääpalkinnoksi viikonlopun majoituksen Ukkohallassa Hyrynsalmella. Pakettiin kuuluu kahden vuorokauden majoitus 2–4 hengelle ja kahden vuorokauden hissiliput. Lahjakortti on voimassa 15.2.2020 saakka (ei 22.12-2.1 välisenä aikana). Lisäksi kaikkien kesken arvotaan viisi kahden hengen päivälippupakettia Mustavuori oy:ltä ja kaksi Moro -pipaa.